Yfirmaður leyniþjónustu Grikklands hefur sagt af sér eftir að upp komst að reynt hafði verið að hlera farsíma leiðtoga eins stjórnarandstöðuflokks landsins.
Yfirmaður leyniþjónustunnar í Grikklandi óskaði í dag eftir lausn frá störfum vegna hleranahneykslis. Leiðtogi gríska sósíalistaflokksins komst að því að reynt hafði verið að hlera farsíma hans. Grískur blaðamaður er einnig fórnarlamb hlerana sem raktar eru til leyniþjónustunnar.
Forsætisráðuneytið í Aþenu greindi frá því í stuttri tilkynningu að yfirmaðurinn, Panagiotis Kontoleon, hefði tilkynnt afsögn sína. Fallist hefði verið á hana. Þetta gerist viku eftir að Nikos Androulakis, leiðtogi PASOK, Sósíalistaflokks Grikklands, kvartaði við dómstóla yfir því að reynt hefði verið að hlera síma hans. Androulakis er þingmaður á Evrópuþinginu. Þar er kannað hvort símar þingmannanna eru hleraðir. Í ljós kom að njósnaforritið Predator hafði verið notað til að ná upplýsingum úr síma hans. Með því er hægt að komast yfir alls konar upplýsingar, svo sem leyniorð, símaskrá, myndir, tölvupóst, smáskilaboð og hvaða vefsíður eigandinn hefur skoðað. Yfirmaður leyniþjónustunnar var vegna málsins boðaður á lokaðan fund þingnefndar í Aþenu. Þar þurfti hann einnig að útskýra hvers vegna sími grísks blaðamanns, Thanasis Koukakis að nafni, hefði einnig verið hleraður. Niðurstaðan varð sú að Panagiotis Kontoleon ákvað að segja af sér. Grískir fjölmiðlar hafa eftir blaðamanninum að hann skilji ekkert í því að sími hans hafi verið hleraður. Hann ógni á engan hátt þjóðaröryggi, enda fjalli hann fyrst og fremst um efnahagsmál og málefni grískra banka.
Yfirmaður leyniþjónustu Grikklands sagði af sér í morgun. Reynt hafði verið að hlera farsíma leiðtoga eins stjórnarandstöðuflokks landsins.